IZVEDBENA UREDBA KOMISIJE (EU) 2022/1927

z dne 11. oktobra 2022

o vzpostavitvi ukrepov za zadrževanje Aleurocanthus spiniferus (Quaintance) na nekaterih razmejenih območjih

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 28(1), točki (d) in (e), ter člena 28(2) Uredbe,

ob upoštevanju naslednjega:

(1) Izvedbena uredba Komisije (EU) 2019/2072 (2) v delu B Priloge II določa seznam karantenskih škodljivih organizmov za Unijo, za katere je znano, da so navzoči na ozemlju Unije.

(2) Aleurocanthus spiniferus (Quaintance) (v nadaljnjem besedilu: zadevni škodljivi organizem) je vključen na navedeni seznam, saj je znano, da je navzoč na nekaterih delih ozemlja Unije. Ta škodljivi organizem je polifag, za katerega je bilo sporočeno, da vpliva na več kmetijskih rastlin in okrasnih rastlin na ozemlju Unije (v nadaljnjem besedilu: zadevne rastline).

(3) Preiskave, izvedene na podlagi člena 19(1) Uredbe (EU) 2016/2031, kažejo, da izkoreninjenje zadevnega škodljivega organizma na nekaterih razmejenih območjih ni več mogoče.

(4) Zato bi bilo treba določiti ukrepe za zadrževanje zadevnega škodljivega organizma na navedenih območjih, sestavljenih iz napadenih območij in varovalnih pasov. Navedeni ukrepi so v skladu z razpoložljivimi tehničnimi in znanstvenimi dokazi o zadevnih rastlinah.

(5) Pristojni organi bi morali ozaveščati javnost, da bi zagotovili, da so širša javnost in izvajalci poslovnih dejavnosti, ki jih zadevajo ukrepi zadrževanja na razmejenih območjih, seznanjeni z uporabljenimi ukrepi in razmejitvijo razmejenih območij v ta namen.

(6) Če pa se zadevni škodljivi organizem odkrije v varovalnem pasu okrog napadenega območja, za katerega veljajo ukrepi za zadrževanje zadevnega škodljivega organizma, bi moral pristojni organ na podlagi te nove ugotovitve vzpostaviti novo razmejeno območje, na katerem se izvaja izkoreninjenje.

(7) Izvesti bi bilo treba letne preiskave za ugotavljanje navzočnosti zadevnega škodljivega organizma, kot so določene v členu 22 Uredbe (EU) 2016/2031 in v Izvedbeni uredbi Komisije (EU) 2020/1231 (3), da se zagotovi zgodnje ugotavljanje navzočnosti zadevnega škodljivega organizma na območjih ozemlja Unije, na katerih navzočnost zadevnega škodljivega organizma ni znana.

(8) Navedene preiskave bi morale temeljiti na informativni karti za preiskavo zadevnega škodljivega organizma, ki jo je objavila Evropska agencija za varnost hrane, saj upošteva najnovejši znanstveni in tehnični napredek.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja Ta uredba določa ukrepe za zadrževanje Aleurocanthus spiniferus (Quaintance) na razmejenih območjih, kjer izkoreninjenje ni mogoče.

Člen 2 Opredelitev pojmov V tej uredbi se uporabljajo naslednje opredelitve pojmov: (1) „zadevni škodljivi organizem“ pomeni Aleurocanthus spiniferus (Quaintance); (2) „zadevne rastline“ pomenijo rastline za saditev Citrus L., Fortunella Swingle, Poncirus Raf. in njihove hibride Ceratonia siliqua L., Cercis siliquastrum L., Clematis vitalba L., Cotoneaster Medik., Crategus L., Cydonia oblonga L., Diospyros kaki L., Eriobotrya japonica (Thunb.) Lindl., Ficus carica L., Hedera L., Magnolia L., Malus Mill., Melia L., Mespilus germanica L., Myrtus communis L., Parthenocissus Planch., Photinia Lindley., Prunus cerasus L., Prunus laurocerasus L., Psidium guajava L., Punica granatum L., Pyracantha M. Roem., Pyrus L., Rosa L., Vitis L., Wisteria Nutt., razen semen, peloda in rastlin v tkivnih kulturah; (3) „razmejeno območje za zadrževanje“ pomeni območje iz Priloge I, na katerem zadevnega škodljivega organizma ni mogoče izkoreniniti; (4) „informativna karta za preiskavo škodljivega organizma“ pomeni „Informativno karto za preiskavo škodljivih organizmov Aleurocanthus spiniferus in Aleurocanthus woglumi“ Evropske agencije za varnost hrane (4).

Člen 3 Vzpostavitev razmejenih območij za zadrževanje Pristojni organi vzpostavijo razmejena območja za zadrževanje zadevnega škodljivega organizma, ki jih sestavljajo napadeno območje in varovalni pas širine vsaj 2 km, ki obdaja napadeno območje.

Člen 4 Ukrepi na razmejenih območjih za zadrževanje 1. Na napadenih območjih pristojni organi zagotovijo, da se sprejme eden ali več od naslednjih ukrepov: (a) biotično varstvo rastlin, kot so parazitoidi, pred zadevnim škodljivim organizmom; (b) ustrezna tretiranja proti zadevnemu škodljivemu organizmu; (c) obrezovanje in uničenje delov zadevnih rastlin, napadenih z zadevnim škodljivim organizmom, po tretiranju iz točke (b); (d) ujetje zadevnega škodljivega organizma s pastmi in, če je zadevni škodljivi organizem odkrit, uporaba ustreznih tretiranj. 2. Kadar je navzočnost zadevnega škodljivega organizma v varovalnem pasu uradno potrjena, se uporabljata člena 17 in 18 Uredbe (EU) 2016/2031. 3. Pristojni organi na razmejenih območjih za zadrževanje ozaveščajo javnost o nevarnosti zadevnega škodljivega organizma in ukrepih, sprejetih za preprečevanje njegovega nadaljnjega širjenja zunaj navedenih območij. Pristojni organi obveščajo širšo javnost in izvajalce poslovnih dejavnosti o določitvi razmejenega območja za zadrževanje.

Člen 5 Preiskave 1. Pristojni organi izvajajo preiskave v skladu z odstavkoma 2 in 3 ob upoštevanju informacij iz informativne karte za preiskavo škodljivega organizma. 2. Pristojni organi izvajajo letne preiskave na podlagi tveganja za navzočnost zadevnega škodljivega organizma na območjih ozemlja Unije, na katerih navzočnost zadevnega škodljivega organizma ni znana, vendar bi se ta tam lahko ustalil. 3. Pristojni organi v varovalnih pasovih razmejenih območij za zadrževanje izvajajo letne preiskave iz člena 19(1) Uredbe (EU) 2016/2031 za ugotavljanje navzočnosti zadevnega škodljivega organizma. Te preiskave vključujejo: (a) vizualne preglede ob ustreznih časih za odkritje zadevnega škodljivega organizma ali njegovih simptomov; (b) ujetje s pastmi; (c) vzorčenje in testiranje v primeru rastlin, ki kažejo simptome napadenosti z zadevnim škodljivim organizmom, ali v primeru suma na napadenost z zadevnim škodljivim organizmom. Navedene preiskave so intenzivnejše od preiskav iz odstavka 2, z večjim številom vizualnih pregledov in pasti ter, kadar je primerno, vzorčenj in testiranj.

Člen 6 Poročanje Države članice vsako leto do 30. aprila Komisiji in drugim državam članicam predložijo rezultate preiskav, izvedenih v predhodnem koledarskem letu, na podlagi: (a) člena 5(2) te uredbe z uporabo ene od predlog iz Priloge I k Izvedbeni uredbi (EU) 2020/1231; (b) člena 5(3) te uredbe z uporabo ene od predlog iz Priloge II k tej uredbi.

Člen 7 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. oktobra 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(3) Izvedbena uredba Komisije (EU) 2020/1231 z dne 27. avgusta 2020 o obliki in navodilih za letna poročila o rezultatih preiskav ter o obliki večletnih programov preiskav in praktičnih ureditvah iz člena 22 oziroma člena 23 Uredbe (EU) 2016/2031 Evropskega parlamenta in Sveta (UL L 280, 28.8.2020, str. 1).

(4) EFSA (Evropska agencija za varnost hrane), 2019. Pest survey card on Aleurocanthus spiniferus and Aleurocanthus woglumi (Informativna karta za preiskavo škodljivih organizmov Aleurocanthus spiniferus in Aleurocanthus woglumi). Povezana objava EFSA 2019:EN-1565. 17 str. doi:10.2903/sp.efsa.2019.EN-1565. Na voljo na spletu: https://arcg.is/u5DTL.